Vikipediyada bu ad-soyadlı digər şəxslər haqqında da məqalələr var; bax: Arif Quliyev.

**Arif Əli oğlu Quliyev** (16 may 1950, Əli-Bayramlı – 7 may 2021, Bakı) — aktyor, Azərbaycan SSR əməkdar artisti (1989), Azərbaycan Respublikasının xalq artisti (1993).

Həyatı
------

Arif Əli oğlu Quliyev 1965-ci ildə Bakı Mədəni-Maarif Texnikumunun "Dram və kino aktyorluğu" fakültəsinə daxil olmuşdur. 1968-ci ildə texnikumu bitirib, Mingəçevir Dövlət Dram Teatrına təyinatla işləməyə göndərilmişdir. 1973-cü ildə Azərbaycan Dövlət İncəsənət İnstitutunun Musiqili komediya aktyorluğu fakültəsinə daxil olmuşdur. 1975-ci ildə Musiqili Komediya Teatrına dəvət edilmişdir. 1979-cu ildə o, İncəsənət İnstitutunu bitirmişdir.

Müxtəlif səpgili və müxtəlif xarakterli obrazlar yaratmışdır. Teatr səhnəsində ifa etdiyi Şərbətəli (S.Dağlı, C.Cahangirov, "Təzə gəlin"), Salyanski (F.Əmirov, M.Əlizadə, "Gözün aydın"), Əli (M.Şamxalov, Z.Bağırov, "Qaynana"), Dursun (S.Rüstəmov, S.Rüstəmov, "Durna"), Mürsəl (S.Ələsgərov, S.Qədirzadə, "Gurultulu məhəbbət"), İbişov (Ş.Qurbanov, S.Ələsgərov, "Özümüz bilərik"), Dursunov (S.Rəhman, E.Sabitoğlu, "Hicran"), Tofiq (Ş.Axundova, N.Gəncəli, "Ev bizim, sirr bizim"), Hambal (Ü.Hacıbəyov, "Məşədi İbad"), Mirzəqulu (Hidayət, "Durnalar qayıdanda"), Səbzəli (M.Haqverdiyev, "Məhəbbət, şeytan və ağ ölüm") kimi obrazlar komediya janrında yaratdığı uğurlu rollardan bir qismidir.

Yaradıcılığında Azərbaycan Televiziyası da geniş yer tutur. Onun "Şans", "Bığ əhvalatı", "Qaynana", "Lift əhvalatı", "Yarım ştat", "Evləri köndələn yar" və başqa teletamaşalarda oynadığı rollar tamaşaçıların rəğbətini qazanmışdır. "Bəyin oğurlanması", "Yaramaz", "Bəxt üzüyü", "O dünyadan salam", "Qəm pəncərəsi", "Mənim ağ şəhərim", "Alma almaya bənzər", "Ağ gəmi" bədii filmlərdəki obrazları yaradıcılıq potensialının zənginliyini ifadə edir.

İrəvan Dövlət Azərbaycan Dram Teatrında işləyib. 1988-ci ildən Özəl Satira Teatrının bədii rəhbəri olub. 1982-ci ildə Respublika Gənclər mükafatına, 1989-cu ildə Əməkdar artist fəxri adına, 1993-cü ildə isə "Humay" mükafatına layiq görülüb.

1993-cü ildə Musiqili Komediya Teatrından Milli Dram Teatrına dəvət olunub. Elə həmin il Xalq artisti fəxri adına layiq görülüb. 2006-cı ildə teatrdakı qazandığı uğurlara görə "Qızıl Dərviş", 2012-ci ildə "Zirvə" mükafatına, 2014-cü ildə sənətkar medalına layiq görülüb. Prezident təqaüdçüsü olub.

Xalq artisti 7 may 2021-ci il tarixində koronavirus səbəbindən vəfat etmişdir. Sənətkar Ümumşəhər qəbiristanlığında dəfn edilib.

Filmoqrafiya
------------

Arif Quliyevin Ümumşəhər qəbiristanlığındakı məzarı
1. İşgüzar adamlar (film, 1977) — ərizəçi
2. Evləri köndələn yar (film, 1982) — bazar satıcısı
3. Eksperiment (film, 1984)
4. Layiqli namizəd (film, 1984)
5. 100 (film, 1985) (qısametrajlı bədii film-Mozalan № 100) — sərxoş
6. Cazibə qüvvəsi (film, 1985)
7. Əbədi mühərrik (film, 1985)
8. Bəyin oğurlanması (film, 1985) — Miriş
9. Qəm pəncərəsi (film, 1986) — kərbəlayi
10. Yay gününün xəzan yarpaqları (film, 1986) — bufetçi
11. Sehrli çıraq (film, 1987)
12. Yaramaz (film, 1988) — dazbaş kişi
13. Güzgü (film, 1990)(II)
14. Bəxt üzüyü (film, 1991) — milis nəfəri
15. 777 №-li iş (film, 1992) (tammetrajlı bədii film)
16. O dünyadan salam (film, 1991) — Hacı Kazım
17. Mənim ağ şəhərim (film, 1993) — Piri
18. Yarımştat (film, 1996) — Şirulla
19. Bakı oğrusu — molla
20. Olacağa çarə yoxdur (film, 2003) — Hacıağa
21. Şans (film, 2004) — Kəlam
22. Adam ol! 2 (film, 2006) (tammetrajlı bədii film) — Sərxanın tanışı
23. Adam ol! 3 (film, 2007) (tammetrajlı bədii film) (Lider TV) — Arif
24. Qoy oturmuşuq (veriliş, 2007)
25. Halal pullar (film, 2008)
26. Evləri göydələn yar (film, 2010) — Badambəyli
27. Bığ əhvalatı
28. Axırıncı dayanacaq (film, 2014) — Tapdıq
29. Qız atası (teleserial, 2014) — Qasım *(9-cu bölüm)*
30. Dörd yoldaş və qardaş (film)
31. Bəxt üzüyü 2 (film, 2017) — taksi sürücüsü

İstinadlar
----------

1. 1 2 3 4  .
2. ↑  .
3. ↑  Quliyev, A. Heç kim mənim davamçım ola bilməz: [Xalq artisti Arif Quliyevlə müsahibə] /müsahibəni apardı Xəyalə Rəis // Kaspi.- 2015.- 3 noyabr.- S.12.
4. ↑  Günay. Alqış və gülüş: [Xalq artisti Arif Quliyev haqqında] //Paritet.- 2008.- 6–7 may.- S. 13.
5. ↑  Arif Quliyev mısahibə
6. ↑  Arif Quliyev müsahibə
7. ↑  "Arif QULİYEV: "Mən öz sənətimin fəhləsiyəm"". 2022-03-31 tarixində arxivləşdirilib. İstifadə tarixi: 2021-05-07.
8. ↑  Xalq artisti Arif Quliyev dəfn edildi
9. ↑  Arif Quliyevlə "şöhrət var" Xalq artisti yeni filmə çəkilib: ["Dörd yoldaş və qardaş "filmi] //Gün.- 2008.- 13 may.- S. 14.

Mənbə
-----

* Adil Şirin. "Gülüş də silahımızdır!.." //Odlar yurdu.- 1990,- 1 iyun.- № 16.- səh. 3.

Xarici keçidlər
---------------

* Sənətsevər. Arif Quliyev